b'\n_START_ARTICLE_\nVin (stedsnavn)\n_START_PARAGRAPH_\nVin (fra norr\xc3\xb8nt i betydningen naturlig eng eller gressbeite) er et stedsnavn og nyttes som etterledd i norske g\xc3\xa5rdsnavn, ofte i omdannede former p\xc3\xa5 -en, -n, -e, -i og -a. De s\xc3\xa5kalte vin-navnene tilh\xc3\xb8rer ihenhold til Schmidt & Gundersen (2016) i all hovedsak perioden f\xc3\xb8r vikingtid, og mange kan dateres til de f\xc3\xb8rste \xc3\xa5rhundrene av v\xc3\xa5r tidsregning. Navnet beskriver et omr\xc3\xa5de egnet for dyrking eller beite og tyder p\xc3\xa5 at omr\xc3\xa5det kan ha v\xc3\xa6rt ryddet av tidligere bosetting. Og beliggenheten er gjerne sentral og strategisk i forhold til naturen rundt, men allikevel typisk sekund\xc3\xa6r i forhold til urg\xc3\xa5rden._NEWLINE_Vin er brukt usammensatt (Vinje, Ven), men brukes vanlig som annet ledd, eksempelvis Grini (Granvin), Bryn (Bruvin), \xc3\x98kern (\xc3\x98ykrin) og Bergen (Bj\xc3\xb8rgvin). Det forekommer ogs\xc3\xa5 som f\xc3\xb8rste ledd i eksempelvis Vinland, navnet Leiv Eiriksson gav til Canada, og Vereide (Vineid)._NEWLINE_Vin nyttes ogs\xc3\xa5 i stedsnavn i Sverige (nevnte Ven), p\xc3\xa5 Orkn\xc3\xb8yene og Shetland. Om det ogs\xc3\xa5 forekommer i Danmark er mer usikkert.'